Sa vida mia…

Sa vida mia s’est isdoppiada:
a su mundu sa cara allegr’e sana,
ma in s’internu che una funtana
a sa muda piango a s’ispramada.

Comente un’olia ispasimada
totta si torchet a sa tramuntana,
gai s’anima mia in gherra vana
isfidat sa potente temporada.

E paret chi mi trunche certas oras
e finz’a terra casi mi piego
che canna chi su entu hat imbestidu.

Però de custa pena a parte foras
no nde sumit istidda. Mudu prego
e bando in giru forte e coloridu.